Compania Naţională Poşta Română va declanşa mâine greva de avertisment.
Blocul Naţional Sindical anunţă că aceasta va avea loc în intervalul orar 8:00-10:00 în toată ţara, iar într-un termen rezonabil se va declanşa greva generală.
Potrivit BNS, două treimi dintre angajaţi au salariul minim pe economie. Sindicaliştii cer ca salariile să crească cu 400 de lei net, dar şi majorarea tranşelor sporului de loialitate.
Vicepreşedintele BNS, Mircea Burlacu: Mâine, între orele 8:00 şi 10:00, va avea loc greva de avertisment în cadrul Companiei Naţionale Poşta Română SA. Având în vedere situaţia conflictuală gravă din Poşta Română, facem această precizare pentru că dacă se va ajunge în situaţia declarării grevei propriu-zise, grevei generale în cadrul Companiei Poşta Română, aproape jumătate din populaţia României va avea de suferit ţinând cont de obiectul de activitate, acela distribui pensiile către peste 5 milioane de pensionari, de a distribui toate ajutoarele sociale şi alte beneficii pe care Ministerul Muncii le acordă persoanelor aflate în situaţii de subzistenţă din România şi nu în ultimul rând, ţinând cont că Poşta Română distribuie toate citaţiile şi convocările de ordin procedural ale instanţelor de judecate, problema de disfuncţionalitate în cadrul ţării va fi una majoră.
Mircea Burlacu a declarat că directorul general al Poştei Române, Valentin Ştefan, prin intermediul unor directori judeţeni, i-ar fi ameninţat pe angajaţi cu desfacerea contractului de muncă în cazul participării la grevă.
În Compania Naţională, contractul colectiv de muncă a expirat în 31 ianuarie.
Amintim că Poşta Română se află şi în proprietatea statului român, reprezentat de Ministerul Cercetării şi Fondul Proprietatea. (Rador/ FOTO radioiasi.ro)